Uitstel in hof tydelike sege vir Bo-Kaap | Netwerk24
Deur Kamva Somdyala, News24 06 Desember 2018 18:12
Inwoners van die Bo-Kaap het Donderdag buite die hooggeregshof in Kaapstad gejuig toe hul hofstryd teen die ontwikkeling van ’n woonstelgebou uitgestel is – wat beteken Blok, die ontwikkelaar, kan nie begin bou nie.
Die saak is tot 18 Desember uitgestel. ’n Hofdatum vir argumente sal vasgestel word ná konsultasie met die regterpresident van die Wes-Kaapse hooggeregshof.
Mustaque Holland, wat inwoners van die Bo-Kaap in die hof verteenwoordig, het aan News24 gesê hyskrane kan nie na die gebied gebring word tot ná die volgende hofdatum nie.
Jacky Poking, ’n inwoner van die Bo-Kaap, sê die uiteindelike doelwit is om die tydelike interdik (teen inwoners se protesoptrede) uitgegooi te kry omdat dit geen meriete het nie.
“Ek is bly die saak is uitgestel sodat ons ons dag in die hof kan kry. Blok het vroeër om ’n interdik aansoek gedoen, maar dit laat vaar, so ons het nie ons dag in die hof gekry nie. Almal is daarop geregtig om hul dag in die hof te kry,” het sy gesê.
Betogings het in November vanjaar uitgebreek toe Blok ’n hyskraan na die Bo-Kaap wou neem. Vyf mense is toe in hegtenis geneem, maar die aanklagte teen hulle is laat vaar.
Die inwoners voer aan dat die ontwikkeling die erfenisbeeld van die gebied sal skaad en dat die Kaapse munisipaliteit nie ’n openbaredeelnameproses gevolg het om die inwoners te vra hoe hulle oor die beoogde ontwikkeling voel nie.
Meer oor: Mustaque Holland | Jacky Poking | Bo-Kaap | Ontwikkeling | Eiendom
Bo-Kaap: ‘Ons sal doodgaan vir die cause’
Proses voorgestel om Bo-Kaap ’n erfenissone te maak
Maak Bo-Kaap erfenisgebied, eis Wes-Kaapse ANC